정조 1년
丁酉九月初六日巳時。上御熙政堂。大臣守令刑曹判書同爲入侍時。領議政金尙喆。左議政鄭存謙。右議政徐命善。刑曹判書鄭光漢。廣州府尹洪益弼。左副承旨鄭民始。假注書洪仁浩。記事官徐龍輔金勉柱。以次進伏訖。尙喆存謙命善進前曰。秋意漸高。數日間聖體。若何。上曰。一樣矣。尙喆曰。王大妃殿氣候。何如。上曰。安寧矣。尙喆曰。惠慶宮氣候。何如。上曰。安寧矣。上曰。頃聞領相有微恙。心甚憂悶矣。今見登筵。予庸慰喜。而神色不無少損矣。尙喆曰。臣偶有薪憂。致煩聖念。賴天之靈。得以卽愈矣。存謙曰。臣伏聞以司僕馬政不成樣之故。屢勤聖敎。臣方待罪本寺都提調。若其不善檢飭之罪。臣實爲首。伏願亟降罪罰。以安微分焉。上曰。卿言過矣。此豈卿引嫌之事耶。然司僕事大抵可悶矣。以其爲大臣衙門。故欲安卿等之心。每思闊略之道。轉輾之弊。莫可救醫。殊爲悶然矣。存謙曰。爲法受罪。則大官與庶官一也。臣雖仰聖意之所存。而倘以大官而有所饒假。則其弊將不可勝言。此臣所以兢惶踧踖。祈免不止者也。上曰。卿言亦是矣。昨秋今春。申飭。何如。右相爲其時提擧。想必記知矣。屢飭之下。終無其效。馬鈍橫走。不成貌樣。脫有緩急。將何可所恃乎。命善曰。司僕馬政。日漸墮弛。飭敎雖勤。而猶難復古。臣等每切憂慮矣。上曰。司僕事姑不緊急矣。今日予之引接卿等者。爲關東民事也。昨見道伯之啓。則廿四日風雨。關東尤酷。五邑被災。挽近所無。言念民事。寧不於悒。此予所以達夜不寐。早延卿等。要聞救活之策也。尙喆等曰。臣伏見昨下傳敎。丁寧懇惻。實仰殿下眷係生民之德意。而關東水災。言之驚心。非但道啓中五邑也。俄聞淮陽府使私書中所傳之言。則淮陽亦慘被衝波之災。金剛山亦至頹剝之境云矣。存謙曰。東道水災泛濫。非但民舍之漂沒。甚至峽山崩頹。大風拔木。隨波漂流者。不可勝數。箭串馬場內。多有風落木浮來者。故臣方使司僕郞官。摘奸以來矣。上曰。風雨之災。誠亦怪矣。北路則姑未知何如。而嶺南沿海。亦如關東之被災云矣。顧今東民濟活之計。未知何以則爲好耶。尙喆曰。五邑水災。民舍之漂沒爲四百七十。人口之渰死爲四十云。其爲務慘。當如何哉。己酉北道水災及乙亥年平安道義朔兩邑水災。俱有別遣御史慰諭安集之例。今番東路。亦當擇送御史矣。上曰。予意亦如此。欲送御史。而未得其人矣。尙喆曰。沈豐之可合差遣矣。上曰。頃者予欲用之於暗行而未果矣。今番則差送。果好矣。上命書傳敎曰。副司果沈豐之。江原道慰諭御史差下。當日辭朝。斯速下往。宣布諭書。仍察民情以來。又命書傳敎曰。江原道慰諭御史齎去諭書。卽令玉堂撰進。下語務從懇惻事。分付。上曰。慰諭御史沈豐之入侍。出榻敎賤臣承命。與豐之偕入進伏。上曰。關東水災。聞甚慘酷。玆庸別遣慰諭。須體予憂念之意。以爲撫摩之道。可也。御史曾見關東地乎。豐之曰。臣於北道往還時歷路。見江原道北關數邑矣。上曰。被災人民還穀身布停減事。當爲詳載於諭書中。而非但道啓中五邑也。各邑水災。似因阻水。未及報營。所到之邑。如有被災如五邑者。一體釋諭諭書。以布一視之澤。可也。而沿路諸邑守令治否。亦爲詳探以來。可也。上曰。褊裨欲以何人率去耶。詳思啓請。可也。上命豐之先退。上曰。禁府時囚幾人乎。尙喆曰。尙有十餘人矣。上曰。獄囚彌滿。收殺無期。予甚爲悶矣。尙喆曰。其中信德弼海。已結案者矣。上曰。南哥孫哥及得才。亦已逮囚云。而諸囚中奇同永丹。尙未究覈得情矣。尙喆曰。然矣。上曰。奇同永丹。不可不究問眞情。而其餘諸囚。予欲於今日酌處矣。尙喆曰。酌處之意。雖出好生之聖德。而第念信德弼海。旣已承款。其餘諸囚。俱是干連非細者。則恐不可遽議酌處矣。上曰。從當有下敎矣。上曰。聞左承旨之言。則李尙直乃趙曮之親裨云乎。民始曰。然矣。上曰。穩城非難治之邑耶。尙喆曰。雖有文武交差之法。穩城旣是極邊。若以武臣擇差。則得宜矣。上曰。以武臣差遣。可也。出擧條穩城府使以武臣差出事。榻前定奪。上曰。搜不及身。非但古例然也。搜篋之甚。至及於身。有非待士之道。故果有下敎矣。今番一所儒生。旣以挾冊現捉於摘奸之時。至於二所代述賣文之擧。尤極駭痛。刑判出去。詳査以聞。可也。命光漢先退。尙喆曰。今番一所儒生。挾冊入場。狼藉披閱。而爲試官者。莫之禁焉。以至現發於內。棘圍摘奸之時。前後朝家申飭。何等嚴重。而若是其肆然無憚。其在國綱。誠極寒心。犯禁士子。自法曹今方照律重繩。則不能檢察之諸試官。不可無罪。事過後一倂罷職。當該禁亂官及監試官。拿問定罪。何如。上曰。依爲之。出擧條上曰。若令搜身。則謂非待士之道。一任懈弛。則實有難防之患。今日科場之弊極矣。曾見謄錄。則有內棘圍日三摘奸之例矣。尙喆曰。然矣。殿下嚴科場之意。非不至矣。而不出一手。法漸懈隳。實爲悶迫矣。上曰。然矣。上曰。訓將之日前事。訓將固多失着。而兵判之屢次往復。終至於一杖捕校而後已。則兵判亦未免輕先矣。尙喆曰。後日次對。當有仰稟處分之道矣。上曰。頃者徽寧殿塡祝時。監察謂以無例。至與大臣往復云。而其時右相。受以爲過。予則曰。大臣之量當如是也。尙喆曰。伊時監察。謂以不當私改塡祝之名。其言果是矣。命善曰。監察之言。旣是有理。則臣雖大官。何可强自爲是乎。上曰。然矣。上曰。近來監察。全不成樣。不可不擇差矣。命善曰。文官監察。則自吏曹今方精擇矣。上曰。殿庭品班。每致紊亂。此亦監察之過也。予欲依中原例。立石以表各品。依此序立。好矣。尙喆曰。如此則甚善矣。上曰。趁頒敎前。設標於仁政殿庭。宜矣。上曰。頃日試官無不違牌。至有受點後出去者。而此則似然矣。改望至於三度。則只見一望單。而認爲不受批。故輕先出去云矣。尙喆曰。試官違牌。果爲可悶。臣意以爲。二品以上。初牌不進則推考。三牌不進則罷職。堂上堂下。初牌不進罷職。依法典擧行。似好矣。上曰。然矣。存謙曰。俄陳微懇。庶蒙諒許。而所帶司僕提擧之任。決難仍冒矣。上曰。卿之自引。雖涉太過。而爲法受罪之言。是矣。上命書傳敎曰。大臣之懇。不可不體諒。左相司僕提調之任。今姑勉副。又命書傳敎曰。司僕事可謂駭然矣。雖以走馬一事言之。自昨年秋等試射。至今年秋等試射。凡爲幾次。而屢飭之下。馬政之不成樣。愈往愈甚。至於動駕時走馬。擧皆疲劣。命令之不得傳通。猶屬餘事。今則不可諉之三令五申。司僕二提調爲先遞差。該色郞廳旣已汰去。拿問定罪。上曰。該色下吏。則使刑判科治。可也。上命書傳敎曰。政事當日爲之。上曰。扈衛廳革罷後。分屬三軍門之議。果己成節目擧行乎。尙喆曰。姑未磨鍊節目。後日次對。當消詳仰奏矣。上曰。扈衛廳旣罷之後。則軍官入番之所。當令禁軍代入。而亦無其弊乎。尙喆曰。似無弊端矣。上曰。守摠兩營分屬之議。何如。尙喆曰。果無區處之道矣。上曰。今年收租之數。似未免減縮於常年。而明年觀武才。不可不設行矣。所入軍木許多云。何以爲之耶。尙喆曰。曾在先朝設行觀武才時。臣待罪地官。伊時所入軍木爲七百同矣。上曰。然則所入果浩多矣。上曰。武藝別監日前試藝時。諸般技藝。幾乎成樣。以此見之。則武技之成就。不甚難矣。而最難變者士習也。尙喆曰。武備申飭。不過朞年。而已有成效。則文風丕變。亦是轉移間事也。上曰。菁莪棫樸。何等至化。而予於一年內。欲振文化者。無或近於求治太速耶。命善曰。漸摩之化。自應如桴響之捷。不出十年。可期文化之丕闡矣。上曰。豈其易耶。上曰。廣尹進前。益弼進伏。上曰。廣州旣經數遞。且有積弊。其往懋哉。上命益弼先退。上曰。聞洪益弼善於治郡云矣。尙喆曰。非但爲治之鍊熟。抑亦爲人之精詳矣。上曰。逆獄旣盡收殺。而當初呼吸之危。思之愈益驚懍矣。尊賢閣作變之擧。人皆曰。鬼魅所爲。而予之認以爲人者。誠異常矣。尙喆等曰。伊時卽爲還御。實是天心之有祐也。上曰。中官受采。予以他事。暫爲出送。方欲召入而未果矣。數日後卽出逆招。此亦天也。尙喆曰。然矣。上曰。天道雖云茫昧。而其所陰隲之理。則果爲昭著矣。諸逆之以渠口次次直招。以至端緖之畢露者。亦豈非天誘者耶。尙喆曰。相吉旣結案後。卽吐推戴之凶謀者。果是天之所使矣。上曰。果然矣。命善曰。伊時風雨。亦是上天警動我殿下之意也。上曰。某事爲某事之應。雖近於傅會。而予則以爲。有何自歉之事。致此風雨之異。故心常不安矣。果卽開霽。伊時頗以爲幸矣。尙喆曰。處分旣得其正。災異自然遄收者。卽是古今之常理也。存謙曰。天心所在。人情可知。天人一理。自然相感。則伊時風雨。亦豈無端而作者哉。上曰。自仁廟朝後。間或移御慶德宮。而若其還御之時。則未嘗有無端還御之事。誠亦異矣。尙喆等曰。然矣。上曰。江原道宣諭文。催促製進。可也。賤臣承命出。分付。上命書咸鏡監司趙重晦疏批。上命退。諸臣以次退出。